Goriačij Kliučas
Goriačij Kliučas (rus. Горячий Ключ) – miestas Rusijoje, Krasnodaro krašte, Psekupso slėnyje, 50 km į pietus nuo Krasnodaro, tarp Vakarų Kaukazo Kotcho ir Pšafo kalnagūbrių. Geležinkelio stotis prie Krasnodaro–Tuapsės linijos, praeina „Dono plentas“ (M-4). Balneologinis kurortas (vienas seniausių Kaukaze). Pilstomas mineralinis vanduo, gaminami baldai. Yra sanatorijų kompleksas, trykšta Iberijos versmė (ties ja įrengta koplytėlė), apylinkėse gausu urvų, krioklių, šaltinių, tarpeklių.